1.  ปัจจัยความเสี่ยง

    1.  ความเสี่ยงจากการพึ่งพาซัพพลายเออร์หลัก หรือผู้ผลิตสินค้าน้อยราย

  ที่ผ่านมาสัดส่วนการซื้อขายสินค้าจากซัพพลายเอร์หลัก จากบริษัท เอสซีจี พลาสติกส์ จำกัด
  มีสัดส่วนสูงถึงประมาณร้อยละ 50-60 ในประเด็นความเสี่ยงจากการพึ่งพาซัพพลายเออร์หลัก
  เป็นประเด็นพิจารณาเนื่องจาก หากบริษัท เอสซีจี พลาสติกส์ จำกัด
  ยกเลิกการให้บริษัทเป็นตัวแทนจำหน่ายสินค้า
  เชื่อว่าจะส่งผลกระทบต่อรายได้และกำไรของบริษัทโดยตรงเนื่องจากขาดสินค้าที่จะขายให้กับลูกค้า

  เมื่อวันที่ 1 กรกฎาคม 2555 บริษัทยุติบทบาทการเป็นตัวแทนจำหน่ายสินค้าของบริษัท เอสซีจี
  พลาสติกส์ จำกัด ด้วยความเห็นพร้องร่วมกัน ส่งผลกระทบกับรายได้ของบริษัท
  สำหรับสินค้าจากกลุ่ม SCG ซึ่งเคยเป็นรายได้หลักในสัดส่วนสูงถึงประมาณร้อยละ 40-50
  อย่างไรก็ตาม บริษัทได้จัดหาสินค้าทดแทน โดยได้รับการแต่งตั้งเป็นตัวแทนจำหน่ายสินค้าให้กับ
  บริษัท พีทีที โพลิเมอร์ มาร์เก็ตติ้ง จำกัด ซึ่งเป็นบริษัทในเครือของกลุ่ม ปตท โดยมีผลตั้งแต่วันที่
  1 กรกฎาคม 2555 เป็นต้นมา

  นอกจากนี้ บริษัทยังคงนโยบายเพิ่มความหลากหลายของสินค้า
  โดยขยายตัวไปในตลาดและอุตสาหกรรมใหม่
  ดังจะเห็นได้จากการขยายธุรกิจไปยังตลาด/อุตสาหกรรมที่เกี่ยวข้องกับยาง
  ยานยนต์และบรรจุภัณฑ์
  มีการติดต่อเพิ่มจำนวนซัพพลายเออร์และเพิ่มความหลากหลายของสินค้าในกลุ่มซัพพลายเออร์รายเดิม
  เพื่อให้เกิดการถ่วงดุลที่เหมาะสม ในขณะเดียวกัน ยังคงมุ่งเน้นขยายตลาด
  และเพิ่มยอดขายสินค้าเกรดพิเศษ ที่ผลิตโดยซัพพลายเออร์ชั้นนำของโลก อีกกว่า 20 บริษัท
  ซึ่งโดยส่วนใหญ่บริษัทเป็นตัวแทนจำหน่ายเพียงบริษัทเดียวในประเทศไทย
  และให้อัตรากำไรขั้นต้นที่สูงกว่า มีความเสี่ยงเรื่องราคาต่ำกว่า มีอัตราการเจริญเติบโตสูง
  และคู่แข่งน้อยกว่าเมื่อเปรียบเทียบสินค้าในกลุ่ม Commodity

  จากที่กล่าวมาทำให้บริษัทสามารถลดผลกระทบจากการยุติบทบาทการเป็นตัวแทนจำหน่ายข้างต้น
  ดังจะเห็นได้จากการที่ยอดขายของบริษัทลดลงเพียงประมาณร้อยละ 2
  จากการเปลี่ยนแปลงดังกล่าว

2.  ความเสี่ยงจากการพึ่งพาพนักงาน

  เนื่องจากยอดขายของบริษัทส่วนใหญ่เป็นการขายผ่านพนักงานขาย ดังนั้น
  ยอดขายของบริษัทจึงมีความสัมพันธ์โดยตรงกับบุคลากรฝ่ายขาย
  บริษัทจึงมีความเสี่ยงในการพึ่งพิงบุคลากรฝ่ายขายในด้านความสัมพันธ์ที่มีกับลูกค้า
  หากพนักงานขายออกจากบริษัทไป ลูกค้าก็อาจย้ายการซื้อสินค้าตามไปด้วย
  ซึ่งอาจจะทำให้ยอดขายและกำไรของบริษัทลดลงได้ โดยเฉพาะสินค้าประเภท Commodity
  Polymer แต่ในการขายสินค้าเกรดพิเศษบางผลิตภัณฑ์
  อาจจำเป็นต้องอาศัยความรู้ความชำนาญเฉพาะด้านของบุคลากรในการขายสินค้านั้น ๆ
  และสิ่งสำคัญการสนับสนุนด้านเทคนิคจากซัพพลายเออร์หากพนักงานขายคนดังกล่าวออกจากบริษัทไป
  บริษัทอาจประสบปัญหาด้านงานขายได้

  อย่างไรก็ตามลูกค้าส่วนใหญ่ได้ค้าขายกับบริษัทมาเป็นเวลานานซึ่งเป็นความประทับใจต่อนโยบายของบริษัทดังนั้น
  จึงสามารถลดความเสี่ยงในการเสียลูกค้าได้ในระดับหนึ่ง
  และผู้บริหารของบริษัทมีความรู้ความชำนาญในสินค้าทุกชนิดเป็นอย่างดี
  อีกทั้งมีการเยี่ยมเยียนลูกค้าตามวาระต่างๆ ทำให้ความสัมพันธ์ในรูปบริษัท
  และทางผู้บริหารเป็นไปด้วยดี
  ประกอบกับบริษัทมีนโยบายในการฝึกอบรมให้กับพนักงานอย่างต่อเนื่อง
  จึงสามารถพัฒนาบุคลากรมาทดแทนได้อย่างต่อเนื่อง
  ประกอบกับระบบฐานข้อมูลลูกค้าที่ดีจึงทำให้พนักงานใหม่สามารถติดตามลูกค้าเดิมได้โดยง่าย
  สิ่งที่สำคัญอีกประการหนึ่งคือสินค้าเกรดพิเศษที่บริษัทเป็นตัวแทนส่วนใหญ่หลังจากผู้สั่งซื้อของลูกค้ารับรองคุณภาพแล้ว
  จะไม่เปลี่ยนไปใช้ของบริษัทอื่นถ้าไม่มีเหตุจำเป็นอย่างยิ่งจริงๆ
  เนื่องจากผู้สั่งซื้อของลูกค้ากำหนดรายละเอียดคุณภาพของวัตถุดิบไว้แล้ว
  นอกจากนี้ฐานลูกค้าบางกลุ่มผูกกับสินค้าเกรดพิเศษ และไม่สามารถเปลี่ยนได้
  ทำให้การพึ่งพาพนักงานจากส่วนนี้มีผลไม่มากนัก

  นอกจากที่กล่าวมาแล้ว บริษัทอยู่ระหว่างการดำเนินการพัฒนาแผนการสืบทอด (Succession
  Plan) ในทุกระดับของการบริหารในองค์กร
  เพื่อเป็นการเสริมสร้างความมั่นคงยั่งยืนขององค์กรและธุรกิจในระยะยาว

3.  ความเสี่ยงจากหนี้สูญของลูกหนี้การค้า

  ปัจจุบัน บริษัทมียอดขายเครดิตเกือบทั้งหมด
  ดังนั้นหากลูกหนี้การค้าของบริษัทกลายเป็นหนี้สูญเป็นจำนวนมาก
  อาจส่งผลต่อสภาพคล่องของบริษัททางด้านเงินทุนหมุนเวียน หรือผลการดำเนินงานของบริษัทได้
  อย่างไรก็ตาม ในปัจจุบัน บริษัทมีการกระจายการขายให้แก่ลูกค้าในวงกว้าง
  ยอดขายแต่ละรายลูกค้ามีไม่เกินร้อยละ 5 ของยอดขายทั้งหมดเพื่อลดความเสี่ยง
  และมีนโยบายตรวจสอบเครดิตของลูกค้าอย่างรัดกุมก่อนที่จะให้เครดิตกับลูกค้า
  และติดตามดูพฤติกรรมและความสามารถในการชำระเงินอย่างใกล้ชิด
  โดยบริษัทได้ตั้งคณะกรรมการพิจารณาสินเชื่อเพื่อพิจารณาวงเงินเครดิตสำหรับลูกค้าทั้งรายเก่าและรายใหม่
  และมีการจัดตั้งระบบการอนุมัติเครดิตให้กับลูกค้าโดยแยกออกมาจากฝ่ายขาย
  เพื่อควบคุมรายการขายที่อาจมีความเสี่ยง
  นอกจากนั้นบริษัทได้ทำประกันคุ้มครองความเสียหายของลูกหนี้การค้ากับบริษัทประกันภัยอย่างต่อเนื่องตั้งแต่ปี
  2548 เป็นต้นมา โดยจะคุ้มครองสำหรับหนี้เสียของลูกค้าของบริษัทฯที่อยู่ในเงื่อนไขการประกันภัย
  โดยทางบริษัทประกันภัยจะกำหนดวงเงินคุ้มครองสำหรับลูกค้ารายที่เข้าเกณฑ์ตามเงื่อนไขประกัน
  สำหรับการสำรองค่าเผื่อหนี้สงสัยจะสูญของ บริษัทนั้น
  บริษัทมีการพิจารณาความเสี่ยงของลูกหนี้การค้าจากประสบการณ์ในการเก็บเงินในอดีตและสถานะปัจจุบันของลูกหนี้คงค้าง
  และเปรียบเทียบกับสำรองค่าเผื่อหนี้สูญที่ตั้งอยู่ และการค้ำประกันจากบริษัทประกันภัย
  ว่าจำเป็นต้องมีการสำรองเพิ่มเติมหรือไม่

4.  ความเสี่ยงทางด้านอัตราแลกเปลี่ยน

  แม้ว่าบริษัทฯมีการสั่ง ซื้อสินค้าจากซัพพลายเออร์ในประเทศเป็นหลัก
  แต่ในส่วนของสินค้าเกรดพิเศษจำเป็นต้องสั่งซื้อสินค้าจากซัพพลายเออร์ต่างประเทศซึ่งซื้อขายเป็นสกุลเงินเหรียญดอลลาร์สหรัฐอเมริกาเกือบทั้งหมด
  เพื่อความสะดวกในการควบคุมดูแล โดยในปี 2555
  บริษัทมีการซื้อสินค้าในสกุลเงินต่างประเทศประมาณร้อยละ 29
  ของยอดสั่งซื้อทั้งหมดของบริษัทในจำนวนนี้มากกว่าร้อยละ 99
  เป็นการซื้อสินค้าในสกุลเหรียญสหรัฐอเมริกา
  ซึ่งหากอัตราแลกเปลี่ยนสกุลเงินบาทต่อสกุลเงินเหรียญดอลลาร์สหรัฐมีความผันผวน
  อาจทำให้มีผลกระทบต่อกำไรของบริษัทได้มาก

  อย่างไรก็ตาม เพื่อการป้องกันความเสี่ยงจากความผันผวนของอัตราแลกเปลี่ยน
  บริษัทจึงมีการติดตามความเคลื่อนไหวของค่าเงินบาทต่อสกุลเงินเหรียญดอลลาร์สหรัฐอย่างใกล้ชิดโดยขอคำปรึกษาจากธนาคารคู่ค้าประกอบการตัดสินใจว่า
  ควรจะมีการป้องกันความเสี่ยงด้วยเครื่องมือทางการเงิน
  โดยการซื้อขายเงินตราต่างประเทศล่วงหน้า (Forward Contract) ช่วงเวลาไหนอย่างไร
  บริษัทมีนโยบายชัดเจนในการไม่เก็งกำไรอัตราแลกเปลี่ยน
  โดยไม่มีการซื้อหรือขายเงินตราต่างประเทศล่วงหน้าโดยไม่มีภาระผูกพันทางการค้า
  และบริษัทจะไม่มีการขายล่วงหน้าโดยไม่ได้ตกลงอัตราแลกเปลี่ยนกับลูกค้า
  จึงทำให้สามารถป้องกันความเสี่ยงได้ในระดับหนึ่ง

5.  ความเสี่ยงจากเงินทุนหมุนเวียน

  เนื่องจากบริษัทต้องมีการสำรองสินค้าคงคลังไว้จำนวนหนึ่งเพื่อให้สามารถส่งมอบสินค้าให้กับลูกค้าได้อย่างรวดเร็ว
  โดยระยะเวลาขายสินค้ารวมกับระยะเวลาการเรียกเก็บเงินจากลูกค้าของบริษัทอยู่ที่ประมาณ 94
  วัน ซึ่งนานกว่าระยะเวลาการเรียกเก็บเงินจากเจ้าหนี้การค้าของบริษัทที่มีระยะเวลาประมาณ
  21 วัน
  ซึ่งมีผลทำให้บริษัทจำเป็นต้องมีเงินทุนหมุนเวียนระดับหนึ่งสำหรับการดำเนินงานของบริษัทซึ่งมี
  Cash Cycle อยู่ที่ประมาณ 73 วัน หากยอดขายของบริษัทเพิ่มขึ้นมากอย่างมีนัยสำคัญ
  บริษัทอาจต้องหาแหล่งเงินทุนเพิ่มเติมซึ่งมีต้นทุนทางการเงินสูงกว่าต้นทุนทางการเงินของบริษัทในปัจจุบัน

  ในปัจจุบัน บริษัทสามารถซื้อสินค้าจากผู้ผลิตหลัก เช่น บริษัท พีทีที โพลิเมอร์ มาร์เก็ตติ้ง จำกัด
  ในรูปเครดิตตามสัญญาที่ตกลงไว้ 15 วัน
  ซึ่งหากบริษัทต้องการซื้อสินค้าโดยได้เครดิตเทอมที่นานกว่านี้ ก็สามารถดำเนินการได้
  โดยติดต่อกับผู้ผลิตเป็นกรณีไป ซึ่งอาจจะมีต้นทุนทางการเงินส่วนเพิ่มขึ้นบ้าง อย่างไรก็ตาม
  ปัจจุบันแหล่งเงินทุนจากสถาบันการเงินมีต้นทุนดอกเบี้ยที่ต่ำกว่า

  นอกจากนี้ปัจจุบัน บริษัทมีวงเงินกู้ยืมกับสถาบันการเงินหลายแห่ง
  ทำให้บริษัทมีวงเงินทุนหมุนเวียนใช้ได้อย่างเพียงพอ โดย ณ 31 ธันวาคม 2555
  บริษัทยังมีวงเงินคงเหลือที่จะสามารถใช้เป็นเงินทุนหมุนเวียนได้อีกประมาณร้อยละ 70
  จากวงเงินที่มีอยู่ทั้งหมด ทำให้บริษัทมีฐานะเงินทุนหมุนเวียนที่เข้มแข็งยิ่งขึ้น และ ณ 31 ธันวาคม
  2555 บริษัทมีอัตราส่วนหนี้สินต่อทุนเพียง 1.82 เท่า
  อีกทั้งการที่ผลการดำเนินงานของบริษัทดีสม่ำเสมอ
  ทำให้บริษัทได้รับเงื่อนไขและวงเงินกู้จากธนาคารพาณิชย์ดีขึ้นเป็นลำดับ

6.  ความเสี่ยงจากความเปลี่ยนแปลงของราคาสินค้าในตลาดโลก

  ถึงแม้ว่าบริษัทจะมียอดขายส่วนใหญ่จากในประเทศ
  แต่ราคาสินค้าที่ขายในตลาดส่วนใหญ่จะขึ้นอยู่กับราคาสินค้าในตลาดโลกที่ผันแปรตามอุปสงค์และอุปทานของตลาดโลก
  ตามลักษณะสินค้าในอุตสาหกรรมปิโตรเคมีซึ่งมีลักษณะเป็น Commodity
  กำไรของบริษัทจึงเปลี่ยนแปลงตามราคาสินค้าในตลาดซึ่งมีลักษณะเป็นวัฏจักร
  ความเสี่ยงของบริษัทจึงอาจเกิดขึ้นในกรณีที่บริษัทซื้อสินค้ามาในราคาสูงและเกิดเหตุการณ์ที่ราคาของสินค้าดังกล่าวลดลง
  ในกรณีนี้บริษัทอาจจำเป็นต้องขายสินค้าคงคลังที่มีอยู่ให้กับลูกค้าในราคาที่ลดลงหรือต่ำกว่าราคาที่ซื้อมา
  ซึ่งจะส่งผลทำให้กำไรของบริษัทลดลงและอาจขาดทุนในบางกรณี

  อย่างไรก็ตาม
  ที่ผ่านมาบริษัทพยายามลดความเสี่ยงนี้ลงโดยการพยายามเก็บสินค้าคงคลังในระดับที่เหมาะสมตามการคาดการณ์ทิศทางของอุปสงค์
  และอุปทาน โดยเฉพาะสินค้าที่มีความผันผวนของราคามาก
  และติดตามการเปลี่ยนแปลงของราคาตลาดตลอดเวลาจากข้อมูลที่ได้รับจากซัพพลายเออร์ระดับโลกอย่างครบวงจร
  ตั้งแต่ผลิตภัณฑ์ต้นน้ำจนถึงปลายน้ำในอุตสาหกรรมปิโตรเคมี
  สำหรับลูกค้ารายใหญ่ที่มีการสั่งซื้อล่วงหน้าในปริมาณมาก
  บริษัทจะได้รับการสนับสนุนในเรื่องปริมาณและราคาโดยตรงจากผู้ผลิต
  และ/หรือผู้จำหน่ายจึงทำให้ลดความเสี่ยงได้ นอกจากนี้
  สินค้าเกรดพิเศษของบริษัทยังได้รับผลกระทบจากความผันผวนของราคาสินค้าต่ำกว่า
  เนื่องจากกำหนดราคาขายตามต้นทุนของบริษัทบวกกำไร (Cost Plus)

  ในภาพรวมปี 2555
  บริษัทมีการโอนกลับรายการสำรองปรับลดสินค้าคงเหลือเป็นมูลค่าสุทธิที่จะได้รับจำนวน 2
  ล้านบาท โดยมีสาเหตุหลักมาจากการจำหน่ายสินค้าที่มีการตั้งสำรองไว้จากปีก่อนออกไป
  โดยที่ระหว่างปี บริษัทประสบภาวะความผันผวนของราคาสินค้าช่วงกลางปี
  ทำให้มีการตั้งสำรองรายการดังกล่าวในไตรมาส 2 จำนวน 3 ล้านบาท
  และโอนกลับทั้งจำนวนในไตรมาส 3 เนื่องจากภาวะการฟื้นตัวของราคาสินค้า
  และรวมถึงการจำหน่ายสินค้าที่ขาดทุนออกไปบางส่วนแล้ว

7.  ความเสี่ยงจากการมีกำไรขั้นต้นค่อนข้างต่ำ

  เนื่องจากบริษัทมีมูลค่าขายมากกว่าร้อยละ 50 เป็นสินค้าประเภท Commodity polymer ดังนั้น
  อัตรากำไรขั้นต้นจึงค่อนข้างต่ำตามลักษณะของสินค้า และมีปัจจัยต่างๆ เช่น
  ความผันผวนของอัตราดอกเบี้ย อัตราแลกเปลี่ยนเงินตราต่างประเทศ
  คุณภาพของลูกหนี้การค้าและการบริหารสินค้าคงคลัง เป็นต้น
  อาจส่งผลกระทบต่ออัตรากำไรสุทธิของบริษัทได้ อย่างไรก็ตาม
  เมื่อผลการดำเนินงานของบริษัทดีสม่ำเสมอ ทำให้บริษัทมีฐานะเงินทุนหมุนเวียนที่เข้มแข็ง
  ส่งผลให้อัตราส่วนหนี้สินต่อทุนของบริษัทยังอยู่ในระดับไม่สูงนัก
  จึงทำให้บริษัทได้รับเงื่อนไขและวงเงินกู้จากธนาคารพาณิชย์ในอัตราที่ดี อีกทั้ง
  การที่บริษัทมีการวางกฎเกณฑ์และติดตามดูแลนโยบายในการควบคุมความเสี่ยงจากอัตราแลกเปลี่ยนเงินตราต่างประเทศ
  นโยบายการให้สินเชื่อแก่ลูกค้าและการบริหารสินค้าคงคลังอย่างใกล้ชิด
  รวมถึงการปรับปรุงและพัฒนาประสิทธิภาพในการดำเนินงานอย่างต่อเนื่องเพื่อลดค่าใช้จ่ายน่าจะทำให้ความเสี่ยงที่เป็นผลกระทบต่ออัตรากำไรสุทธิลดลงได้

  นอกจากนี้ บริษัทยังคงนโยบายในการเพิ่มยอดขายในสินค้าเกรดพิเศษ การขยายฐานลูกค้าเพิ่มขึ้น
  เป็นอีกหนึ่งในนโยบายที่ทำให้ลดความเสี่ยงในเรื่องดังกล่าว โดยในปี 2555
  บริษัทมีมูลค่าขายสินค้าเกรดพิเศษ คิดเป็นสัดส่วนร้อยละ 45 จากมูลค่าขายรวม เพิ่มขึ้น
  เมื่อเทียบกับสัดส่วนร้อยละ 36 ของมูลค่าการขายรวมในปี 2554
  หรือคิดเป็นอัตราการเพิ่มขึ้นของมูลค่าขายในสินค้าเกรดพิเศษ ในอัตราประมาณ ร้อยละ 21
  โดยมีมูลค่าขายเท่ากับ 1,659 ล้านบาท ในปี 2555 เพิ่มขึ้นจากมูลค่าขายในปี 2554 ซึ่งเท่ากับ
  1,370 ล้านบาท

  อัตรากำไรขั้นต้นก่อนค่าขนส่งลดลงจากระดับร้อยละ 7.2 ในปี 2554 เป็นร้อยละ 6.8 ในปี
  2555 ถึงแม้ว่าอัตราสัดส่วนการขายสินค้า Commodity Polymer ลดลง
  ในขณะเดียวกันอัตรากำไรขั้นต้นสำหรับสินค้าเกรดพิเศษก็ปรับตัวลดด้วยจากภาวะการแข่งขันที่เพิ่มสูงขึ้น
  และสัดส่วนของสินค้ากึ่ง Commodity เพิ่มสูงขึ้น

8.  ความเสี่ยงจากการที่ไม่ต่อสัญญาเป็นตัวแทนจำหน่ายให้กับผู้ผลิต

  สัญญาตัวแทนจำหน่ายที่บริษัททำกับผู้ผลิตมีทั้งลักษณะสัญญาปีต่อปี หรือ ต่อทุก 2 ปี
  ซึ่งเป็นหลักปฏิบัติโดยทั่วไปในอุตสาหกรรมปิโตรเคมี
  ทำให้บริษัทมีความเสี่ยงที่จะไม่ได้รับการต่อสัญญาเป็นตัวแทนจำหน่ายให้กับผู้ผลิต
  หากไม่สามารถทำตามข้อกำหนดของผู้ผลิตแต่ละราย เช่น
  ไม่สามารถสร้างยอดขายได้ตามเป้าหมายที่ผู้ผลิตกำหนด หรือ
  ไม่สามารถดำรงระบบโครงสร้างพื้นฐานได้ตามที่ผู้ผลิตกำหนด

  อย่างไรก็ตาม บริษัทมีผลการดำเนินงาน ที่เติบโตอย่างต่อเนื่อง และมีลูกค้าประจำอยู่จำนวนมาก
  อีกทั้งมีการพัฒนากลุ่มลูกค้าใหม่ในหลากหลายอุตสาหกรรม
  จึงสร้างความพึงพอใจให้กับผู้ผลิตมาตลอด
  ตลอดจนมีการสื่อสารทำงานร่วมกันกับทางผู้ผลิตอย่างใกล้ชิดเพื่ออธิบายความคืบหน้าของการขายและการพัฒนาตลาดในประเทศ
  ทำให้ในกรณีที่ยอดขายไม่เป็นไปตามเป้าหมาย
  ทางผู้ผลิตก็ยังคงต่อสัญญากับบริษัทเนื่องจากเข้าใจในเหตุผล
  และรับทราบถึงสถานการณ์อย่างใกล้ชิดอยู่ตลอดเวลา

  หากแต่ในบางครั้งเมื่อนโยบายการดำเนินธุรกิจเปลี่ยนแปลงไปในทิศทางที่ไม่สอดคล้องกันในบางประการ
  หรือเกิดการควบรวมกิจการทำให้เกิดการทับซ้อนของผลิตภัณฑ์
  อาจทำให้บริษัทจำเป็นต้องยุติบทบาทการเป็นตัวแทนจำหน่ายของผู้ผลิตบางรายไป กรณีของบริษัท
  เอสซีจี พลาสติกส์ จำกัด และบริษัท บีเอเอสเอฟ ที่เกิดขึ้นในปี 2555 และ 2554 ก็เช่นกัน
  เพื่อให้การดำเนินธุรกิจเป็นไปอย่างมีประสิทธิภาพและประสิทธิผลมากขึ้น ทั้งสองฝ่าย
  จึงเห็นพร้องในการยุติบทบาทการเป็นตัวแทนจำหน่าย และดำเนินธุรกิจของตนเองต่อไป

  อย่างไรก็ตาม สำหรับกรณีของบริษัท เอสซีจี พลาสติกส์ จำกัด
  ซึ่งบทบาทการเป็นตัวแทนจำหน่ายได้สิ้นสุดลงในวันที่ 30 มิถุนายน 2555
  เพื่อมิให้การเปลี่ยนแปลงดังกล่าวมีผลกระทบต่อลูกค้ามากนัก
  ทางบริษัทได้จัดหาสินค้าที่มีคุณภาพจากบริษัท พีทีที โพลิเมอร์ มาร์เก็ตติ้ง จำกัด
  ซึ่งเป็นบริษัทในเครือของกลุ่ม ปตท มาทดแทน
  โดยบริษัทได้รับเป็นตัวแทนจำหน่ายอย่างเป็นทางการตั้งแต่วันที่ 1 กรกฎาคม 2555 เป็นต้นมา
  ถึงแม้จะไม่สามารถทดแทนได้ทั้งหมด ดังจะเห็นได้จากมูลค่าขายในกลุ่ม Commodity
  ที่ลดลงจากปีก่อนประมาณ 375 ล้านบาท หรือประมาณร้อยละ 16
  แต่ก็สามารถลดผลกระทบได้ในระดับหนึ่งดังนั้นจะเห็นว่า
  ด้วยการบริหารจัดการและประเมินความเสี่ยงที่อาจจะเกิดเหตุการณ์ต่างๆ อยู่เสมอ
  ทำให้บริษัทสามารถประเมินสถานการณ์
  และวางแผนการดำเนินธุรกิจเพื่อรองรับความเสี่ยงที่อาจจะเกิดขึ้น
  ทำให้บริษัทสามารถปรับตัวและบรรเทาปัญหาเพื่อผ่านวิกฤตได้

9.  ความเสี่ยงจากภาวะอุทกภัย

  จากภาวะอุทกภัยของประเทศไทยในปี 2554 ส่งผลให้พื้นที่อุตสาหกรรม
  และที่อยู่อาศัยได้รับความเดือนร้อน เสียหายเป็นบริเวณกว้าง ที่ตั้งของบริษัทอยู่บนถนนกิ่งแก้ว
  แนวเดียวกับสนามบินสุวรรณภูมิ ซึ่งเป็นส่วนหนึ่งของพื้นที่ Floodway
  จึงมีความเสี่ยงในการเกิดภาวะน้ำท่วม และอาจเกิดความเสียหายต่อทรัพย์สินได้
  ในครั้งนั้นบริษัทไม่ได้รับความเสียหายกับทรัพย์สินของบริษัทจากภาวะน้ำท่วมในปี 2554
  เพระไม่มีภาวะน้ำท่วมถึงถนนกิ่งแก้วตลอดทั้งสายจากถนนอ่อนนุชจนถึงถนนบางนา-ตราด

  อย่างไรก็ตาม ด้วยที่ตั้งที่อยู่ริมถนนกิ่งแก้ว ซึ่งเป็นแนวคันกั้นน้ำตามแนวพระราชดำริ
  และด้วยการก่อสร้างอาคารสำนักงาน และคลังสินค้า ที่ได้ประเมินถึงสถานการณ์ดังกล่าวไว้แล้ว
  จึงได้มีการถมที่ภายในบริษัทให้มีพื้นถนนในบริษัท อยู่ในระดับเดียวกับถนนกิ่งแก้ว
  ซึ่งมีความสูงเพียงพอในระดับเดียวกับแนวคันกั้นน้ำ ตามแนวพระราชดำริ
  รวมถึงได้มีการยกพื้นอาคารสำนักงาน และคลังสินค้าให้มีความสูงจากพื้นถนนในบริษัท อีกประมาณ
  1 เมตร และ 1.30 เมตร ตามลำดับ
  สำหรับกรณีของเต้นท์ชั่วคราวที่สร้างขึ้นเพิ่มเติมในภายหลังเพื่อเก็บสินค้า
  ที่ไม่ได้มีการยกพื้นสูงมากนัก อาจจะมีความเสี่ยงมากกว่าอาคารอื่นในบริษัท ทั้งนี้ บริษัท
  ได้มีการทำประกันความเสี่ยงจากภาวะน้ำท่วมอย่างต่อเนื่อง ในปี 2554
  บริษัทประกันหลายแห่งมีภาระการจ่ายค่าสินไหม จากเหตุการณ์อุทกภัยในปี 2554
  ส่งผลให้เกิดนโยบายการจำกัดภาระความรับผิดชอบจากเหตุอุทกภัย อย่างไรก็ตาม
  ด้วยนโยบายรัฐบาล และความมั่นใจมากขึ้นว่า โอกาสที่จะเกิดเหตุอุทกภัยเช่นในปี 2554
  ที่ผ่านมามีน้อยทำให้บริษัทประกันสามารถเพิ่มภาระความรับผิดชอบจากเหตุอุทกภัยเพิ่มสูงขึ้น